- 1 Thecaaloanika
- <
- 4
- >

4
Kob Poale Kejea Beehd Yaa Yiiho Ke Beehdo Me Beer
1 4:1 2:13; Klo 1:10; 2Th 3:6 Jo wan! Gihn moogo thiow nud me rob wane yihru. Wudhu keá wul rih beehdo gihn beer e nhyaar Juoge. Beehd gihn apuohny wane yihru ke teeg Jeacuu. Awaahn baru maalo ke beehdo me kaal wiih beehd maano. 2 Bang gihn ngo ngahyu kejea luub arob wane yihru ge rob wane kaa teeg Jeacuu Ruohdh.
3 4:3 5:23; 1Kor 6:13; Judea 10:10 Gihn daahd Juoge ke nying ka beehdu kii ngo beehda ka unyoadhu rogu ne yaae. Noono kea beehdu ke beehd abiohgrwaal me giih mahj ge be tiihyu. 4 Nea wu unyoohmo kea beehn dhaane dhiile kuohm ciihe ke wuoro kedea nahge e naa dhaar beehde keehde cog. 5 Padh ke nying giih mahj kedea nyuol nyethen ge ne nhyaar dhaane ciihe ke nying gen. Yaa kuu ayiih lum Juog ge ne nhyaar buud ke dhaago now abea dhaago be nhyaar. Kwaad yaa nu rogu keá romu ke gen. 6 Wa gihn nu, ngaa keá kaab ciih dhaano moogo ne yug giih waane rih ngo. Giih nu ge anaa arob wane yihru coon kedea utoohn wane wun kejea ngaa tiihy kwaad giih nu dhiil Juoge kaa kihmo ke gihn me raaj. 7 4:7 4:3; 1Pii 1:15-16 Beehda gihn me maan Juoge maano, nea wo ge yaage giih bal ge ne tiihyo. Juog daahd won ubeehdo ke beehd abiohgrwaal. 8 4:8 1Kor 6:19-20 Cubu wudhu piny ne cohg utoor ngaa kweer ke puohny gihn, bang gihn beehda puohny maa arob Juoge. Ngaa kweer ke puohny gihn kuu akweer kaa puohny dhaano abea ngo akweer kaa Juog ngaa cub Wahy Juog.
9 4:9 Gal 6:10; Epi 5:2 Rog wan wag wane kaa naah ne gweed yihru ke nying nhyaar rogu bang gihn Juog wu apuohnye ke ka nhyaaru rogu kii ngo, e naa gihn nhyaaru rogu noono. 10 4:10 2Th 3:4 Jo wan, keehd me nahgu yaa nhyaaro e ngo dhiil wane kaa niengo yihru e gihr nhyaahro. Baru maalo ke nhyaar yaa piny Macedoanya ke dhe yooh me kaal wiih nhyaahro gihn ne yihru awaahn ni.
11 4:11 2:9; Epi 4:28; 2Th 3:10, 12 Yugu rogu ubeehdu ke dhe yooh me beer. Wu keá ne reem yi gihn me padh gihr nyingu. Kedea nahge yoohn bodho gihru e ne maanyu wa kaa arob wane yihru. 12 4:12 1Kor 5:12-13; Klo 4:5 Ke dhe yoohn nu, e gihn me raaj me yoad nyoge rogu tooro, kedea wu buu upiih ne many nying nyoge mooge beere wu ke muojo ke nyepiny.
Yaa Kuow Kedea Yaa Athow Cahng Uduu Jeacuue
13 4:13-17 5:1-2; 1Kor 15:51-52 4:13 1Kor 15:18-19; Epi 2:12 Jo wan! Wa daahd ngo ungahyu adiehj gihn uyug ree rog yaa athow cahng uduu Jeacuue. Wa daahd ungahyu ngo beere aduunu be yuog wa mar yaa kwihj ngo kejea yaa athow ge ucahr. 14 4:14 Rom 14:9; 1Kor 15:3-4, 12, 20 Ngo ayiiho kejea Jeacuu athow batiene e ameehg Juoge cahro. Nea wa gihn nu kea yiiho ngo thiow kejea Juog, yaa ayiih lum Jeacuu uwahdhe ka uthow gene, ge umeehge cahro. Kaano e ge ukaab Jeacuue ukedhe gen Paar Juog. 15 4:15 1Kor 7:10, 25 Lum teed wane yihru awaahn ni beehda loohng me Jeacuu e naa ateed ngo. Gihn me tudu ke nyinge tooro ke nying yaa athow. Yaa athow naa amoon wong maalo nyumo ge buu uwii yaa unaa upinye caahn cahng ubeehn Jeacuue. Yaa athow ge ayiih lum Juog ge umeehg cahro umodho. 16 4:16 1Kor 15:23 Cahng uyug giih nu rog gen, e Juog uaay kare e yihnh piny maano e loohnge robe robo. Loohnge noono ugam ngaa duohng yihr wuohdjuog kedea ukoadh baya gihr Juog ne nyoadh ngo kejea gihn beehda Cahng Juog E Duohng. Kaano arumo e yaa ayiiho giih athow ke lum Juog yi cwihny gen ge uthub ke cahro. 17 4:17 Jon 12:26; Rom 5:17; Pihp 3:20 Nea ge acahr, e gen maa yaa unaa wiih piny rogo uyoado yi pool bang Jeacuu. Noono ubeehdo ke Jeacuu ke nying ruu piny. 18 Nea neehn maano kea ciihmu cwihnyu ke loohng gihn ateed Jeacuue beere cwihnyu umihno ubahnge cwihnyu be yuog ke nying yaa ayiiho naa athow.

- 1 Thecaaloanika
- <
- 4
- >

4:1 4:1 2:13; Klo 1:10; 2Th 3:6

4:3 4:3 5:23; 1Kor 6:13; Judea 10:10

4:7 4:7 4:3; 1Pii 1:15-16

4:8 4:8 1Kor 6:19-20

4:9 4:9 Gal 6:10; Epi 5:2

4:10 4:10 2Th 3:4

4:11 4:11 2:9; Epi 4:28; 2Th 3:10, 12

4:12 4:12 1Kor 5:12-13; Klo 4:5

4:13 4:13-17 5:1-2; 1Kor 15:51-52

4:13 4:13 1Kor 15:18-19; Epi 2:12

4:14 4:14 Rom 14:9; 1Kor 15:3-4, 12, 20

4:15 4:15 1Kor 7:10, 25

4:16 4:16 1Kor 15:23

4:17 4:17 Jon 12:26; Rom 5:17; Pihp 3:20

© 2003 WBT