- Giih Anyoadh Juoge
- <
- 11
- >

11
Cuude Ariow
1 11:1 21:15 Kaano e aloadh maa gihr rom ake cubo yihra, maa ateede yihra naa, “Cidhi ne rom Wod Juog kedea kar lam. Thiow kwaan yaa kwahyo yi Wod Juog. 2 *11:2 Luk 21:24; 42 Dwahde: 12:6, 14; 13:5 Abea laaro gihr Wod Juog keá romi bang gihn ngo acub yihr yaa kwihy Juog. Ge ubeehn ne raany giih nii geen Juog e beer ni ubeehd gene yea ke dwahde jiehariow wonge ariow, 3 Abea keehd maano, e cuude giiha ariow ge uoohra upuohny gene lum Juog yihr nyoge ke nihn alihb acielo kedea giih abiihje ariow ke giih adahg. Ge ubeehn e ge angaab waay dumuryah ne yuog thoo.” 4 11:4 Jon 8:17 Cuude giih nu ariow ge naa yen ulihbe ariow maa ge beehda lambe ariow giih cuung nyum ruohdh gihr wiih piny. 5 Nea ngaa daahd ngwiilo ke kedh rog gen e maaj beehn oogo kii dhog gen uwaange jo mahn giih gen. E naa ka uthow jo mahne giih gen kii ngo noono. 6 11:6 Jeam 5:17 Yaan nu thiow yihr gen ne tee me mahn gene kodh ke cwii yihdh nihn puohny gene lum Juog, kedea yihr gen ne tee me log gene piih naam ne remo kedea me kwaay gene giih me reje ke kahlo upiny nea ge daahd ngo.
7 11:7 13:1-2; 17:8 Cahng uthum gene ke puohny lum Juog, e laahy maa angeeny me beehn oogo ka me thuudh thaahdh ngoom utaahny rog gen ke liny. Yi liny gihn nu, ge udhiile ke taayo unahge gen. 8 11:8 Luk 13:33-34 Koohm gen uthoohr yi laaro yi geen ngahj me nyinge arom rih Codom wale Micihr kaa anaa agur ruohdh gen ngahy yaadh maa ariihw yi ngo. 9 Yaa yihdh dhaahre giih upiny cang kedea amahr thaahy mooge kii thaay aduuno, ge ubeehn ne niid koohm yaa nu ariow piny yi laaro ke kar nihn adahg ke nuuj maa umahn gene kuohm gen ke koanyo. 10 11:10 Jon 16:20 Cwihny ubeehdo e med upiny yi thon ge noono, kedea buun wuohbo umiel upaahng giih nyekuom ke keew nyoge ke nying gihn amihn cwihny yi thon gen. Giih nu ge uyug bang gihn nyoge unhyaam kejea agamloohngjuog giih nu ariow bahng anaa akahl gene yihr nyoge wiih piny.
11 Giih nu rog gen ayug gene muon wa gihn nu, abea batien nihn adahg ke nuuj, e Juog wahy akoadhe ke yi yihdh yaan ni uaj gene maalo ne cuung wudh tien gen. Yaa aniid gihn nu ge acwaahng utud gene keraahyo. 12 11:12 Tiihy 1:9 Noono maa alihng yaa ni duol me kwaag e ucuohdo ke yoohn maalo kejea, “Beehnu maalo kan!” Abea nye kaano apoohde e yaa mahn giih gen umaahnyo nu, e yaa ni ge amon maalo kii lwahd ne loj.
13 11:13 6:12-13 Ke nye wong kaano e diih ayahng piny me teeg ree ayuge uyahnge pinye cang upahdh wuude. Wuud apahdh yi geew cang ge anahg kar akuud acielo kiin akuude apaar giih wuud geew, kedea nyoge kar alihbe abiihjberiow ge anahg ayahng pinye. Goan yaa adoohng ge atud upuoj gene Juog Aciehg ge ne Maalo.
14 Gihn nu e naa riown giih reje naa apahdh upiny. Dahg ge nud thiow me beehn ka me cahng.
Beriown Baye
15 11:15 4:11; 1Kor 15:24-28 Beriown wuohnjuog baye akoadhe ulihng doohne me kwaag yi Maalo kob gene,
“Ruohdh ungoom aluuny yi cing Juog Aciehg
kedea yi cing Ngad Boadh nyoge
naa aoohre. Ruohdh nu guge tooro.” 16 11:16 4:4 Jo doonge kar ge dhaano aduuno wonge angween ge apiih wudh koom gen nyum Juog ge apahdh wudh cong gen ukuul gene wudh gen piny ne kway Juog 17 11:17 1:8; 4:8; 15:3; 16:7; 19:6, 15; 21:22; 2Kor 6:18 kob gene,
“Yih Juog Aciehg ke ngudi, yih aleej wane keraahyo.
Yih anudo ke coon kedea awaahn ni.
Bang gihn ruohdhi ngo akaabi kedea uthobi tiihj ne ruohdh.
18 11:18 19:5 Yaa nhyaar giih wiih piny cwihny gen arahnyo
kedea e naa caang rahny cwihnyi
kedea beehde e naa caang lug gihr yaa athow
kedea e naa caang koog yaa agamloohngjuog ge tiihy yihri.
Kedea e naa caang koog yaai cang
kedea yaa tud yi nyingi uwuor gene yihn,
keehd me nahge ngaa maa ruohdh wale ngaa me padh ruohdh.
Ngo beehda caang nahg yaa araany giih wiih piny.”
19 11:19 4:5; 6:12-13; 8:7; 15:5 Kaano e Wod Juog ge ne maalo ree ayabe ne wahng uniid caanduug gihn ne lum Anweehd kiin nyoge ke Juog yea. Maa abeehn gihn me wa maahny kodh uyuge ree, e ree anwade maalo ke mahy kodh. E thiow piny naa yahng yahng kedea kodh ucwii ke keyo.

- Giih Anyoadh Juoge
- <
- 11
- >

11:1 11:1 21:15

*11:2 11:2 Luk 21:24; 42 Dwahde: 12:6, 14; 13:5

11:4 11:4 Jon 8:17

11:6 11:6 Jeam 5:17

11:7 11:7 13:1-2; 17:8

11:8 11:8 Luk 13:33-34

11:10 11:10 Jon 16:20

11:12 11:12 Tiihy 1:9

11:13 11:13 6:12-13

11:15 11:15 4:11; 1Kor 15:24-28

11:16 11:16 4:4

11:17 11:17 1:8; 4:8; 15:3; 16:7; 19:6, 15; 21:22; 2Kor 6:18

11:18 11:18 19:5

11:19 11:19 4:5; 6:12-13; 8:7; 15:5

© 2003 WBT