- Giih Anyoadh Juoge
- <
- 12
- >

12
Dhaago Kedea Dangnwaay
1 Kaano e gihn me gaahy nyoge atuohl yi maalo. Gihn ngo beehda dhaago maa angaab cahng ke ngude kedea dwaahy ne thaahdh tiene. Wiih dhaar ngo anaa ajahm maa atag ke ciehr apaar wonge ariow. 2 Ngo dhaago me yaaj kedea ngo ake yuog bang gihn yea ake rahmo ke raahm nyoohdo. 3 *12:3 Dangnwaaye: 12:7, 9, 13; 13:2; 16:13; 20:2 Keehdo e gihn me gaahy nyoge moogo adog tuohl yi maalo. Yi dhoar ni, dangnwaay me duohng keter abea ngo kwaar e naa atuohl. Dangnwaay gihn ni wudhe abiihjberiow kedea yihre ne tung apaar. Atahnye giih ruohdh ge anaa yi wudhe noono kar ge abiihjberiow. 4 Dangnwaay gihn ni akuud acielo kiin akuude adahg giih ciehr giih ne maalo ge acwade oogo ke yube uthoohre gen wiih piny. Dangnwaay abeehn ne cuung nyum dhaar cahng ke nyoohdo beere ge nyuol nyethiin e nyethiin muohnye muohnyo. 5 12:5 19:15 Dhaago abeehn ne nyuol nyethiin me beehda dhoohg me en nuu umag dhaahre giih upiny cang ke cing me teeg wa ngiihnyo. Naa anyuol nyethiin gihn ni e ngo kuu arom dangnwaaye ke mago bang gihn ngo aguo ke kaabo ucube yi cing Juog kedea wiih koom ruohdh gihre. 6 †12:6 Mat 2:13; 1260 Nihn: 11:2 Miih nyethiin agoohd oogo ne cidh ka maa agwiir Juoge yihre yi diih yi ukang beere ke miihdho kun ca ke kar nihn alihb acielo kedea jiehabiihje ariow ke jiehadahg (1,260).
7 12:7 Juud 9 Kaano e liny atuohm yi Dhaahr Juog. Ruohdh wuohdjuog gihn cuohn ne Maaykel kedea wuohdjuog giihe ge ataahny rih dangnwaay maa abeehn dangnwaaye ke yaa batiene thiow ukag gene keehd gen. 8 Dangnwaay tee mare athiino noono maa ataay gen kedea uriem gen oogo yi Dhaahr Juog. 9 12:9 20:2; Luk 10:18; Jon 12:31 Deeh dangnwaay gihn duohng ge beehda thuohn acoon ge ngahj ge cuohn na atiihb ukeehg kedea ucuohne ne ceathaan ngo a'aahr oogo yi dhaahr maalo ke yaage uthuuy gen ungoom kan. Dangnwaay gihn ni upiny ke kare adwaahnge.
10 12:10 4:11; 11:15 Noono e duol me kwaag alihnga lihngo ke yoohn maalo kea,
“Ruohdh adoohng yihr Juog ngaa boadh nyoge
kedea tee Ngad Boadh nyoge naa aoohre.
Awaahn ni ngaa na buohj ke luom yaa ayiiho giiho
nyum Juog ke bang dewaahr maa decahngo
en noono athuuy oogo yi Dhaahr Juog ujwange ungoom.
11 ‡12:11 6:9; Mat 16:25Roomo: 5:6; 1Jon 2:14; 5:4 Dangnwaay ataay gene kaa dhe yoohn remo gihr Roomo naa awoj piny
kedea ke dhe yoohn adiehr gihn puohny gene yihr nyoge.
Thiow ngo ataay gene bang gihn ge kuu atud yi thoo.
12 12:12 18:20 Nea maano, e wu yaa ne Paar Juog cwihnyu dhiil mihno!
Abea mar upiny ke nahme giih gen raaj ne weey weey
bang gihn atiihb ukeehg ne wiih piny.
Ngo abeehn upiny e cwihnye arahnyo
bang gihn ngahye ngo kejea e be beehdo wiih piny keraahyo.”
13 Naa aniid dangnwaaye ree e ngo ajwang upiny, e ngo ake thubo ke riem batien dhaar anaa anyuol nyethiin cuow ni. 14 §12:14 Run adahg ke nuuj: 11:2 Abea dhaago keá yoado bang gihn boohm ariow giih coar me doonge ge acub yihre me paahre ne ci kaa agwiir yihre yi ukang. Kaano e nuu ubeehde yi ngo tudi e ke koaro ke run adahg ke nuuj ka me ngo be yoad dangnwaaye. 15 Maa abeehn dangnwaaye upiire amahr piih oogo ke yi dhee, beere aloohlo me teeg yuge yugo ucea ne kool dhaago. 16 Dhaago kuu arom aloohle ke koolo bang gihn piny acoohd ne dahng umaadhe piih waahd oogo ke yi dhe dangnwaay. 17 12:17 6:9; 11:7; 13:7 Noono, maa arahny cwihny dangnwaaye rih dhaago maa a'aaye ne ci ne liny keehd kwaay dhaar ni ge amag loohng Juog maa uyiih gene lum Jeacuu.
18 Kaano e dangnwaay acuung wiih agala gihr naam.

- Giih Anyoadh Juoge
- <
- 12
- >

*12:3 12:3 Dangnwaaye: 12:7, 9, 13; 13:2; 16:13; 20:2

12:5 12:5 19:15

†12:6 12:6 Mat 2:13; 1260 Nihn: 11:2

12:7 12:7 Juud 9

12:9 12:9 20:2; Luk 10:18; Jon 12:31

12:10 12:10 4:11; 11:15

‡12:11 12:11 6:9; Mat 16:25 Roomo: 5:6; 1Jon 2:14; 5:4

12:12 12:12 18:20

§12:14 12:14 Run adahg ke nuuj: 11:2

12:17 12:17 6:9; 11:7; 13:7

© 2003 WBT